**ՀԻՄՆԱՎՈՐՈՒՄ**

Աբովյան համայնքի Ավագանու 2022 թվականի փետրվարի 08-ի N 05-Ա որոշման մեջ փոփոխություններ և լրացումներ կատարելու մասին նախագծի ընդունման անհրաժեշտության մասին

**1. Նախագծի ընդունման անհրաժեշտությունը.**

Նախագիծը մշակվել է «Նորմատիվ իրավական ակտերի մասին» օրենքի 33-րդ և 34-րդ հոդվածների պահանջներին համապատասխան։

Նախագծի մշակման համար հիմք են հանդիսացել Աբովյանի համայնքապետարանի վերջին 10 ամիսների աշխատանքների ուսումնասիրությունն ու վերլուծությունը, ինչպես նաև համայնքապետարանի աշխատակազմի քարտուղարի համապատասխան զեկուցագիրը (մուտք՝ 21.10.2022 թ., N Ք-5309 և Աբովյան համայնքի ղեկավարի 21.10.2022թ., [N 12715](https://abovyan-kotayk.am/Pages/DocFlow/Default.aspx?nt=1&a=v&g=5e4b1dd9-8330-4704-8294-11f4a5a96e4a)  հանձնարարականը)։

Աբովյանի համայնքապետարանի աշխատակազմի (այսուհետ՝ Աշխատակազմ) կառուցվածքը, աշխատողների քանակը, հաստիքացուցակը և պաշտոնային դրույքաչափերը հաստատվել են ընթացիկ տարվա փետրվարին։ Հարկ է նշել, որ անցած 10 ամիսների ընթացքում Աշխատակազմի կառուցվածքային ստորաբաժանումների կողմից կատարած աշխատանքների որակական և քանակական ուսումնասիրությունը ցույց է տվել, որ կառուցվածքային առանձին ստորաբաժանումներ կարիք ունեն համալրման, իսկ Աշխատակազմի **քաղաքաշինության, հողաշինարարության, գյուղատնտեսության և անշարժ գույքի կառավարման բաժնի** և **Զարգացման ծրագրերի և գնումների** **բաժնի** առանձին գործառույթների պատշաճ իրականացումը պահանջում է դրանց տարանջատում և մեկտեղում կառուցվածքային նոր միավորի՝ **Զարգացման ծրագրերի** բաժնի մեջ։

Այսպես՝

1. 2022 թվականի հունվար-հոկտեմբեր ամիսներին Աշխատակազմ է մուտքագրվել շուրջ 8500 դիմում և գրություն՝ քաղաքացիներից, պետական և տարածքային կառավարման, ինչպես նաև վարչարարություն իրականացնող այլ մարմիններից։ Դրանց գերակշիռ մեծամասնությունը վերաբերվում է Աշխատակազմի քաղաքաշինության, հողաշինարարության, գյուղատնտեսության և անշարժ գույքի կառավարման բաժնին։ Ընդ որում համայնքի անշարժ գույքի և ենթակառուցվածքների ընթացիկ կառավարման գործառույթներն անհամեմատ ավելի աշխատատար են, ինչպես նաև սերտորեն կապված են ընթացիկ ծրագրավորման, սուբվենցիոն և զարգացման այլ նմանատիպ ծրագրերի հետ։ Վերոնշյալը առաջացնում է քաղաքաշինության, հողաշինարարության, գյուղատնտեսության և անշարժ գույքի կառավարման բաժնի գործառույթներից անշարժ գույքի և ենթակառուցվածքների ընթացիկ կառավարման և զարգացման գործառույթը դուրս բերել՝ այն վերապահելով նոր ստեղծվելիք կառուցվածքային միավորին, որի մեջ կմեկտեղվեն նաև Զարգացման ծրագրերի և գնումների բաժնից դուրս բերվող ծրագրերի կառավարման գործառույթը,
2. Աշխատակազմում նախապատրաստած նախագծերը պահանջում է իրավաբանական փորձաքննության իրականացում և համապատասխանեցում օրենսդրության պահանջներին։ Բացի այդ, կտրուկ աճել է դատական տարբեր հայցերի թվաքանակը, մասնավորաբար այնպիսի գործերով, որոնք կապված են խոշորացման արդյունքում Աբովյան համայնքի կազմում ներառված նախկին գյուղական համայնքների հետ։ Աշխատակազմում ձևավորված նախագծերի իրավաբանական ուղեկցումն ու դատական ներկայացուցչության ապահովումը ենթադրում է նոր աշխատակցի ներգրավում, համեմատաբար բարձր վարձատրությամբ՝ բաժնի պետի տեղակալի կարգավիճակով,
3. Աշխատակազմ մուտքագրված դիմումների մշակման արդյունքում ձևավորվում են վարչական գործեր։ Այսպես, նախորդ՝ 2021 թվականի ողջ ընթացքում ձևավորվել է շուրջ 1700 վարչական գործ, իսկ 2022 թվականի առաջին 10 ամիսների ընթացքում դրանց թիվն արդեն իսկ հատել է 3000-ի սահմանը։ Վարչական գործերի պատշաճ ձևավորումն ու արխիվացման ապահովումն ենթադրում է մարդկային ռեսուրսով համալրում,
4. խոշորացումից հետո Աբովյան համայնքի ենթակայության տակ են անցել միավորված 10 բնակավայրերի նախադպրոցական կրթական, ինչպես նաև մշակութային (մշակույթի տներ և գրադարաններ) հաստատություններ, որոնց ընթացիկ մասնագիտական սպասարկումն ու վերահսկումը ավելի պատշաճ կազմակերպման համար կրթության, մշակույթի, սպորտի և երիտասարդության հարցերի բաժնում առաջացրել է ևս մեկ մասնագետով համալրման անհրաժեշտությունը։

**2. Կարգավորման նպատակը և ակնկալվող արդյունքը.**

Նախագծով առաջարկվում է Աշխատակազմի հաստիքացուցակի առկա 170 աշխատողների թիվն ավելացնել 9-ով՝ սահմանելով **179**, այդ թվում՝

1. մեկ հաստիքի ավելացում իրավաբանական բաժնում՝ բաժնի պետի տեղակալ։ Ընդ որում բաժնի պետի տեղակալը կզբաղվի հիմնականում դատական հայցերի ձևակերպման, ինչպես նաև դատարաններում Աբովյանի համայնքապետարանի շահերի պաշտպանությամբ,
2. մեկ հաստիքի ավելացում քարտուղարության և քաղաքացիների սպասարկման բաժնում՝ որպես գլխավոր մասնագետ,
3. մեկ հաստիքի ավելացում կրթության, մշակույթի, սպորտի և երիտասարդության հարցերի բաժնում՝ որպես առաջատար մասնագետ,
4. երկու հաստիքի կրճատում Զարգացման ծրագրերի և գնումների բաժնում՝ որոնք հետագայում իրենց գործառույթը կշարունակեն նոր ձևավորվող **Զարգացման** **ծրագրերի բաժնում**՝ համայնքային ծառայության մասին օրենսդրությանը համապատասխան,
5. **Զարգացման** **ծրագրերի** բաժնի հիմնում՝ 8 հաստիքային միավորով, այդ թվում՝ բաժնի պետ, երեք գլխավոր մասնագետ և չորս առաջատար մասնագետ, որոնք կիրականացնեն համայնքային ծրագրերի (հնգամյա զարգացման ծրագիր, տարեկան աշխատանքային ծրագիր, սուբվենցիոն ծրագրեր) իրականացման գործառույթներն, ինչպես նաև կկազմակերպեն համայնքային ենթակառուցվածքների կառավարումը (բազմաբնակարան շենքեր, ճանապարհներ, ջրագծեր, հենասյուններ և այլն)։

Նախագծով առաջարկվող փոփոխություններն իրենց ժամանակին տեղ կգտնեն տվյալ համայնքային ծառայողների պաշտոնների անձնագրերում, որոնք կներկայացվեն օրենսդրությամբ սահմանված կարգով և ժամկետներում։

Նախագծի ընդունման դեպքում ակնկալվում է՝

* ապահովել Աբովյանի համայնքապետարանի աշխատակազմի բնականոն և շարունակական ընթացքը,
* հետևողականորեն ապահովել Աբովյան համայնքի բնակիչներին տրամադրվող ծառայությունների որակն ու մատչելությունը։

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Աբովյանի համայնքապետարանի աշխատակազմի կողմից:

**4. Նախագծի ընդունման դեպքում այլ իրավական ակտերում փոփոխություններ և լրացումներ կատարելու մասին**

Աբովյան համայնքի ավագանու 2022 թվականի փետրվարի 08-ի N 06-Ա որոշման մեջ փոփոխություններ կատարելումասին նախագծի ընդունմամբ այլ իրավական ակտերում փոփոխություններ և լրացումներ կատարելու անհրաժեշտություն չկա։

**5. Նախագծի ընդունման դեպքում պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին.**

Նախագծի ընդունման կապակցությամբ Աբովյան համայնքի բյուջեում եկամուտների ավելացում կամ նվազեցում չի նախատեսվում, իսկ աշխատավարձի հոդվածով ամսական ծախսերը կավելանան 3 001 000 դրամով։

**ՀԱՄԱՅՆՔԻ ՂԵԿԱՎԱՐ՝ Է. ԲԱԲԱՅԱՆ**